Acholi

De Acholi sünd en Volk, to dat en beten mehr as ene Million Lüüd höört, de oosten den Witten Nil in’n Noorden vun Uganda in de Distrikten Gulu, Kitgum un Pader un ok in’n Süden vun’n Sudan leevt. De Gegend heet ok Acholiland. De Acholi snackt de nilootsche Acholispraak. Verwandte Gruppen sünd de Lango, Alur, Luo un Shilluk.

De mehrsten sünd hüüt Christen (anglikaansch oder kathoolsch), to’n Deel ok Mohammedaner. Faken sünd aver ok Elementen ut de ole Religion mit dat Verehren vun Schutzgeister un de Ahnen över bleven, de Ingang in de ne’en Religionen funnen hebbt.

Traditschonell hebbt se sik as Smuck Wellen- oder Zickzacknarven op de Dünnen un Backen un in Form vun Sniggen op de Been toföögt. Se wahnt in runne Hütten mit spitz tolopen Däcker. De Wänn binnen sünd mit Lehm putzt un mit root, witt un graag Tier versehn. Se gaht mit Netten un Speren op de Jagd un tücht Zegen, Schaap un Keih. Bi Striet mit annere Stämm bruken se Speren un lange, smale Schiller, op de de Huut vun Gierapen oder Ossen opspannt weer. Hüüt hebbt vele Lüüd de ole Levenswies opgeven, graad siet de Rebellen vun Den Herrn sien Wedderstandsarmee ünner Joseph Kony de Gegend unseker maakt un vele hunnertdusend Lüüd verdreven hett. Disse Lüüd leevt nu faken in Lagers.

In de Kolonialtiet ünner de Briten hett sik dat Ansiedeln vun Industrie op den Süden vun Uganda kunzentreert. De Noorden hett nich veel afkregen.

 Literatur 

 Ronald Raymond Atkinson: The roots of ethnicity: the origins of the Acholi of Uganda before 1800. Fountain Publishers, Kampala 1999, ISBN 9970-02-156-7
 F. K. Girling: The Acholi of Uganda (Colonial Office / Colonial research studies vol. 30). London: Her majesty's stationery office, 1960

Kategorie:Volksgrupp
Kategorie:Afrika